ফের ভূমিকম্প, উত্তাল হতে পারে সমুদ্র! আতঙ্কে ঘুম উড়ল স্থানীয়দের

ওয়েব ডেস্ক: ফের ভূমিকম্পে (Earthquake) কেঁপে উঠল জাপানের (Japan) মাটি। স্থানীয় সময় শনিবার বিকেল ৫টা ৩৭ মিনিট নাগাদ কম্পন অনুভূত হয় সেদেশে। রিখটার স্কেলে (Richter Scale) এদিনের কম্পনের মাত্রা ছিল ৬.১। এই ভূকম্পনের জেরে কেঁপে ওঠে হোক্কাইডোর পূর্ব উপকূল। জাপানের আবহাওয়া দফতর জানিয়েছে, ভূমিকম্পের উৎসস্থল ছিল কুশিরো শহর সংলগ্ন এলাকার ভূপৃষ্ঠ থেকে মাত্র ২০ কিলোমিটার গভীরে। এখনও পর্যন্ত প্রাণহানি বা ক্ষয়ক্ষতির নির্দিষ্ট পরিসংখ্যান প্রকাশ করা হয়নি, তবে বড় ধরনের ক্ষতির আশঙ্কা করা হচ্ছে।

সূত্রের খবর, হোক্কাইডোর পূর্ব উপকূলের বিস্তীর্ণ অঞ্চলে কম্পন অনুভূত হয়। কেঁপে ওঠে বহু বাড়িঘর, অফিস, দোকানপাট। ঘটনার পরেই গোটা এলাকায় আতঙ্ক ছড়িয়ে পড়ে। যদিও এখনও পর্যন্ত কোনও সুনামি সতর্কতা (Tsunami Alert) জারি করা হয়নি। তবে সমুদ্রের জলস্তর অস্বাভাবিকভাবে উত্তাল হয়ে উঠেছে বলে স্থানীয় সূত্রে জানা গিয়েছে। প্রশাসনের তরফ থেকে উপকূলবর্তী এলাকার বাসিন্দাদের নিরাপদ দূরত্বে সরে যাওয়ার নির্দেশ দেওয়া হয়েছে।

আরও পড়ুন: পথেঘাটে আর নিশ্চিন্তে সুখটান নয়! নতুন আইন লাগু করল সরকার

তবে জাপানে এটা নতুন কোনও ঘটনা নয়। বরং বিশ্বের অন্যতম ভূমিকম্পপ্রবণ দেশ হিসেবে পরিচিত জাপান। সেখানে প্রতিবছর গড়ে প্রায় দেড় হাজার ভূমিকম্প হয়, যার মধ্যে বেশিরভাগই মৃদু। তবে মাঝেমধ্যেই তীব্র কম্পনে কেঁপে ওঠে এই দেশ। চলতি বছরও এর আগেও একাধিক ভূমিকম্পে কাঁপেছে জাপান।

উল্লেখ্য, ২০১১ সালের মার্চ মাসে জাপানের উত্তর-পূর্ব উপকূলে রিখটার স্কেলে ৯ মাত্রার ভূমিকম্প এবং ভয়াবহ সুনামিতে প্রাণ হারিয়েছিলেন অন্তত ১৯ হাজার মানুষ। সেই ভয়াল স্মৃতি এখনও তাজা দেশের মানুষের মনে। সেই কারণে সাম্প্রতিক ভূমিকম্পের জেরে ফের একবার অজানা আশঙ্কায় ঘুম উড়েছে জাপানবাসীর।

দেখুন আরও খবর:

The post ফের ভূমিকম্প, উত্তাল হতে পারে সমুদ্র! আতঙ্কে ঘুম উড়ল স্থানীয়দের first appeared on KolkataTV.